CELEX: 32011R0087
Language: hu
Date: 2011-02-02 00:00:00
Title: A Bizottság 87/2011/EU rendelete ( 2011. február 2. ) a méhek egészségét vizsgáló uniós referencialaboratórium kijelöléséről, a laboratórium részére további kötelezettségek és feladatok meghatározásáról és a 882/2004/EK európai parlamenti és tanácsi rendelet VII. mellékletének módosításáról

3.2.2011   
            
            
               HU
            
            
               Az Európai Unió Hivatalos Lapja
            
            
               L 29/1
            
         A BIZOTTSÁG 87/2011/EU RENDELETE
   (2011. február 2.)
   a méhek egészségét vizsgáló uniós referencialaboratórium kijelöléséről, a laboratórium részére további kötelezettségek és feladatok meghatározásáról és a 882/2004/EK európai parlamenti és tanácsi rendelet VII. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 32. cikke (5) és (6) bekezdésére,
   mivel:
   
               (1)
            
            
               A 882/2004/EK rendelet meghatározza az élelmiszereket és a takarmányokat, valamint az állat-egészségügyi kérdéseket vizsgáló uniós referencialaboratóriumok általános feladatait, kötelezettségeit és a velük szemben támasztott követelményeket. Az állat-egészségügyi kérdéseket, illetve élő állatokat vizsgáló uniós referencialaboratóriumokat a szóban forgó rendelet VII. mellékletének II. része sorolja fel.
            
         
               (2)
            
            
               A kiválasztási eljárás lezárását követően a nyertes laboratórium, az Agence Nationale de Sécurité Sanitaire de l'alimentation, de l'environnement et du travail (ANSES) és annak a méhek betegségeinek vizsgálatára szakosodott Sophia-Antipolis kutatólaboratóriuma (Franciaország) lesz a méhek egészségének vizsgálata terén a kijelölt uniós referencialaboratórium a 2011. április 1-jével kezdődő ötéves időtartamra.
            
         
               (3)
            
            
               A 882/2004/EK rendelet 32. cikkének (2) bekezdésében előírt általános feladatok és kötelezettségek mellett bizonyos speciális – a méhek egészségét befolyásoló patogének jellegéből adódó – kötelezettségeket és feladatokat is el kell végezni uniós szinten a megerősített koordináció biztosítása érdekében. Erre tekintettel a rendeletben meg kell határozni az uniós referencialaboratórium ezzel kapcsolatos további speciális kötelezettségeit és feladatait a méhek egészsége területén.
            
         
               (4)
            
            
               A 882/2004/EK rendelet VII. mellékletének II. részét ezért ennek megfelelően módosítani kell.
            
         
               (5)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1.cikk
   Az Agence Nationale de Sécurité Sanitaire de l'alimentation, de l'environnement et du travail (ANSES) és annak a méhek betegségeinek vizsgálatára szakosodott Sophia-Antipolis kutatólaboratóriuma (Franciaország) a méhek egészségének vizsgálata terén a kijelölt uniós referencialaboratórium a 2011. április 1. és 2016. március 31. közötti időszakban.
   A laboratórium egyes kötelezettségeit és feladatait e rendelet melléklete határozza meg.
   2. cikk
   A 882/2004/EK rendelet VII. mellékletének II. része a következő 18. ponttal egészül ki:
   
      
                  „18.
               
               
                  A méhek egészségét vizsgáló uniós referencialaboratórium
                  
                              Agence Nationale de Sécurité Sanitaire de l'alimentation, de l'environnement et du travail
                           
                        
                              Sophia-Antipolis Laboratory
                           
                        
                              Les Templiers
                           
                        
                              105 route des Chappes
                           
                        
                              BP 111
                           
                        
                              06902 Sophia-Antipolis
                           
                        
                              Franciaország.”
                           
                        
            
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. február 2-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 165., 2004.4.30., 1. o.
   
      MELLÉKLET
      
         A méhek egészségét vizsgáló uniós referencialaboratórium egyes kötelezettségei és feladatai
      
      A 882/2004/EK rendelet 32. cikkének (2) bekezdése szerint az állat-egészségügyi ágazat uniós referencialaboratóriumainak általános feladatai és kötelezettségei mellett a méhek egészségét vizsgáló uniós referencialaboratóriumra az alábbiakban meghatározott további kötelezettségek és feladatok hárulnak:
      
                  1.
               
               
                  A Bizottsággal konzultálva a tagállamokban alkalmazott, a releváns méhbetegségek diagnózisához szükséges módszereket összehangolja – amennyiben szükséges –, különösen az alábbiakon keresztül:
                  
                              a)
                           
                           
                              az uniós diagnosztikai szolgáltatás megkönnyítése érdekében a patogének törzseinek tipizálása, tárolása és – adott esetben – rendelkezésre bocsátása;
                           
                        
                              b)
                           
                           
                              adott esetben és amennyiben szükséges, a patogének tipizálása, valamint antigén- és genomkarakterizálása, például járványügyi nyomon követés vagy diagnózis ellenőrzése céljából;
                           
                        
                              c)
                           
                           
                              amennyiben szerológiai vizsgálatok szükségesek, a törzsszérumoknak és más referenciareagenseknek a nemzeti referencialaboratóriumok rendelkezésére bocsátása az egyes tagállamban alkalmazott vizsgálatok és reagensek standardizálása érdekében;
                           
                        
                              d)
                           
                           
                              a tagállamok által kijelölt nemzeti referencialaboratóriumokkal uniós szinten a diagnosztikai módszerek rendszeres összehasonlító vizsgálatainak megszervezése annak érdekében, hogy információt nyújtsanak az Unióban alkalmazott diagnosztikai módszerekről és az Unióban elvégzett vizsgálatok eredményeiről;
                           
                        
                              e)
                           
                           
                              a Tropilaelaps atkával és a kis kaptárbogárral (Aethina tumida), valamint más vonatkozó patogénekkel kapcsolatos szakértői tapasztalatok megőrzése a gyors differenciáldiagnózis lehetővé tétele érdekében;
                           
                        
                              f)
                           
                           
                              a betegséget kiváltó patogének beazonosítása, szükség esetén szoros együttműködésben az Állat-egészségügyi Világszervezet (OIE) által kijelölt regionális referencialaboratóriumokkal;
                           
                        
                              g)
                           
                           
                              a patogének és törzseik, valamint a méhek megbetegedését okozó patogének elleni különleges szérumok és más reagensek naprakész gyűjteményének létrehozása és fenntartása, ha és amennyiben ezek rendelkezésre állnak;
                           
                        
                              h)
                           
                           
                              megbízatás a különböző laboratóriumokban jelenleg használt technikák jegyzékének összeállítására;
                           
                        
                              i)
                           
                           
                              javaslattétel szabványosított vizsgálatokra és vizsgálati eljárásokra, illetve referenciareagensekre, belső minőségellenőrzés céljából;
                           
                        
                              j)
                           
                           
                              a méhek egészségével kapcsolatos tudományos kérdésekben a Bizottság számára tanácsadás nyújtása.
                           
                        
            
                  2.
               
               
                  Az uniós referencialaboratórium feladata, hogy:
                  
                              a)
                           
                           
                              a kapott patogén izolátumokon végzett megerősítő diagnózis, karakterizálás és járványtani vizsgálatok révén aktívan közreműködjön az érintett betegség tagállamokban észlelt kitöréseinek diagnosztizálásában, és a vizsgálatok eredményéről késedelem nélkül tájékoztassa a Bizottságot, a tagállamokat és az érintett nemzeti referencialaboratóriumokat;
                           
                        
                              b)
                           
                           
                              a diagnosztikai technikáknak az Unión belüli egységesítése céljából elősegítse a laboratóriumi diagnosztikai szakemberek képzését és továbbképzését;
                           
                        
                              c)
                           
                           
                              munkaértekezleteket szervezzen a nemzeti referencialaboratóriumok számára a munkaprogramban megállapítottakkal összhangban, beleértve tagállami és adott esetben harmadik országbeli szakértők új analitikai módszerek terén való képzését;
                           
                        
                              d)
                           
                           
                              technikai segítséget nyújtson a Bizottság számára, illetve a Bizottság felkérése esetén részt vegyen nemzetközi fórumokon, különösen az analitikai diagnosztikai módszerek és végrehajtásuk egységesítése terén;
                           
                        
                              e)
                           
                           
                              nyomonkövetési tevékenységeket alakítson ki, és amennyiben lehetséges, koordinálja a méhek egészségi állapotának fejlesztésére irányuló tevékenységeket az Unióban, különösen azáltal, hogy:
                              
                                          i.
                                       
                                       
                                          tesztek validálási vizsgálatát hajtja végre, vagy együttműködik az érintett nemzeti referencialaboratóriumokkal tesztek validálási vizsgálatának elvégzése során;
                                       
                                    
                                          ii.
                                       
                                       
                                          tudományos szakvéleményt és technikai támogatást nyújt a Bizottság számára, valamint összegyűjti az uniós referencialaboratórium tevékenységeivel kapcsolatos információkat és jelentéseket;
                                       
                                    
                                          iii.
                                       
                                       
                                          felmérést végez a kaptárelhagyás jelenségéről az Unióban, továbbá koordinálja e felmérést annak érdekében, hogy megállapítsa a méhek rendes szezonális mortalitásának kiinduló adatait;
                                       
                                    
                        
                              f)
                           
                           
                              a méhbetegségek diagnosztizálásának módszerei tekintetében együttműködjön olyan harmadik országok e téren tevékenykedő illetékes laboratóriumaival, ahol e betegségek gyakoriak;
                           
                        
                              g)
                           
                           
                              egzotikus betegségek (Tropilaelaps atka és kis kaptárbogár [Aethina tumida], illetve az Unióban egzotikusnak számító bármilyen más betegség) tekintetében együttműködjön az OIE által kijelölt releváns regionális laboratóriumokkal;
                           
                        
                              h)
                           
                           
                              információkat gyűjtsön az esetleg kialakuló, vagy az Uniót érintő egzotikus vagy endémiás betegségekről vagy kártevőkről, beleértve a kaptárelhagyást (CCD) is.
                           
                        
            
                  3.
               
               
                  Az uniós referencialaboratórium feladata továbbá, hogy:
                  
                              a)
                           
                           
                              a Bizottsággal konzultálva kísérleteket és helyszíni vizsgálatokat végezzen, amelyek a méhek különleges betegségei elleni hatékonyabb védekezésre irányulnak;
                           
                        
                              b)
                           
                           
                              a nemzeti referencialaboratóriumok éves értekezletén felülvizsgálja az OIE Szárazföldi Állatok Egészségügyi Kódexében, valamint a vizsgálatok és vakcinák szabványairól szóló kézikönyvében meghatározott, vonatkozó vizsgálati követelményeket;
                           
                        
                              c)
                           
                           
                              segítse a Bizottságot az OIE ajánlásainak a Szárazföldi Állatok Egészségügyi Kódexe, valamint a vizsgálatok és vakcinák szabványairól szóló kézikönyv felülvizsgálatában.